દેશના રાજકીય પ્રવાહોના ઊંડા અભ્યાસી અને જાણીતા રાજકીય વિશ્લેષક પ્રોફેસર ઘનશ્યામ શાહ કહે છે, “યુદ્ધ સિવાય પણ કેટલાક વિકલ્પો છે જેના પર યોગ્ય અમલ કરાય તો પણ ભારત પાકિસ્તાનને ઘેરી શકે છે. જેમાં પાણીની વહેંચણીનો મુદ્દો, આર્થિક વ્યવહાર બંધ કરવા, અમેરિકા સહિતના દેશો પર દબાણ લાવવું કે તેઓ પાકિસ્તાનને જે મદદ કરે છે તે બંધ કરે. આ વિકલ્પોમાં સિંધુ નદીના જળનો મુદ્દો સૌથી અસરકારક સાબિત થઈ શકે તેમ છે. આતંકવાદની કાયમી સમસ્યા અને ત્રણ-ત્રણ યુદ્ધો છતાં સિંધુ વૉટર ટ્રિબ્યુનલ ૧૯૬૦ નામના કરાર ટકી રહ્યા છે તે આશ્ચર્યજનક છે. જોકે કેન્દ્ર સરકારના નિષ્ણાતોના મતે, મોટો અવરોધ એ છે કે સિંધુ નદીનું મૂળ પશ્ચિમ તિબેટમાં કૈલાશ પર્વત અને માનસરોવરની નજીક છે. નદી લદ્દાખ, ગિલગીટ-બાલ્ટીસ્તાન અને ખૈબર પખ્તુનખ્વા થઈને સમગ્ર પંજાબમાં વહીને સિંધ પ્રાંતમાં કરાંચી પાસે અરબ સાગરને મળે છે. જો આ સંધિ રદ કરાય તો તેની અસર ચીન, બાંગ્લાદેશ અને નેપાળ સાથેની જળસંધિ પર પણ પડી શકે છે. ૧૯૬૦માં વિશ્વબેન્કની મધ્યસ્થીથી આ સંધિ થઈ હોવાથી તેમાં થર્ડ પાર્ટી પણ સામેલ છે તેથી કોઈ એક પક્ષ માટે સંધિ રદ કરવી મુશ્કેલ છે.